三寶讚 僧寶
作者：釋重顯
朝代：宋

paragraphs: 方袍圓頂義何宣，續焰千燈豈小緣。
花雨座前猶滯相，虎馴庵畔尚稽詮。
巖栖塚宿難依望，鶴貌雲心迥灑然。
寶杖夜鳴寒嶠月，銅瓶秋潄碧潭煙。
名標練若澄諠猾，迹念昏衢警睡眠。
林下雅爲方外客，人間堪作火中蓮。
情高不是超三際，道在非同入四禪。
浮世勉誰知逝水，深峰甘自聼飛泉。
苾蒭草馥僧祇後，玳瑁盂傳古佛先。
珍重覺皇有真子，坤維高步列金田。